
			Forord

			Det finnes en hel industri av prestasjonslitteratur der ute. Bøker som lover raske resultater, revolusjonerende metoder og hemmeligheter som skal transformere livet ditt over natten. Denne boken er ikke en av dem. Den tilbyr ingen mirakelkurer eller snarveier til suksess. I stedet presenterer den noe langt mer verdifullt: en jordnær tilnærming til prestasjonsutvikling som faktisk fungerer i virkeligheten.

			Gjennom arbeid med forsvarsansatte som må prestere under ekstremt press, fotballspillere som skal levere uke etter uke, og ledere som skal motivere hele organisasjoner, har Bjørn og Gunn sett og erfart hva som virkelig utgjør forskjellen. Det er ikke de fancy teoriene eller de kompliserte modellene som gir resultater. Det er de grunnleggende prinsippene og metodene som gang på gang har vist seg å fungere – når de blir gjort riktig og over tid.

			Denne boken gir deg elleve kraftfulle prinsipper for hvordan du kan løfte prestasjonene dine til et nytt nivå. Men viktigere enn prinsippene selv er de konkrete eksemplene og verktøyene som viser deg hvordan du kan omsette dem til handling i hverdagen din. Du vil lære

			

			
					hvordan du bygger det fundamentet du trenger for å prestere på ditt beste, dag etter dag

					hvordan du identifiserer og utnytter dine genuine styrker i stedet for å sløse energi på å være noen du ikke er

					hvordan du slutter å kaste bort tid på ting du ikke kan kontrollere, og i stedet retter kreftene dine der de faktisk gjør en forskjell

					hvordan du kan oppnå dramatiske forbedringer over tid gjennom små, systematiske endringer

					hvordan du trener målrettet og effektivt på akkurat det som vil gi deg størst fremgang

			

			Det som gjør denne boken unik, er at den ikke bare forteller deg hva du bør gjøre – den viser deg konkret hvordan. Hvert kapittel er fylt med praktiske øvelser, verktøy og fremgangsmåter du kan bruke umiddelbart. Du lærer deg å kartlegge og forstå dine egne «autopiloter», de innarbeidede tankemønstrene og vanene som styrer så mye av det du gjør. Når du først blir bevisst disse, kan du begynne å omprogrammere dem slik at de jobber for deg i stedet for mot deg.

			Målet er ikke perfeksjon. Det handler ikke om å bli «ferdig» eller å nå et endelig punkt. Det handler om å etablere prosesser som gjør at du kontinuerlig kan forbedre og utvikle deg. En prosess som vil fortsette å gi resultater lenge etter at du har lest ferdig denne boken.

			Jeg har selv sett hvordan disse prinsippene og metodene gang på gang transformerer prestasjonene til mennesker og organisasjoner. Nå er det din tur til å ta dem i bruk og oppleve forskjellen de kan gjøre i ditt liv.

			Velkommen til en ny måte å tenke prestasjon og utvikling på. 

			Ingen tid å miste – god lesning. 

			Anders Meland, mental trener og ph.d. i idrettspsykologi 

		

	
		
			

			Forfatternes forord

			En autopilot er alt det du gjør på ren rutine. Det er alle de automatiske handlingene og reaksjonene du har trent på gjennom mange år. Skal du prestere på høyt nivå, kommer du ikke utenom autopilotene dine. 

			De er gode å ha – en positiv autopilot fjerner mye stress. Du trenger ikke å bruke tid på å tenke deg om. Alarmen går instinktivt når du hører en skarp lyd bak deg. Og du lurer ikke på hva du skal gjøre med kniv og gaffel når du får servert middag. 

			Men autopilotene kan også stå i veien for prestasjonene dine. De er lite fleksible, og de endrer seg ikke selv om situasjonen endrer seg. Du kan ha innarbeidet dårlige vaner. Du kan ha en innstilling som arbeider mot deg. Eller du bruker krefter på ting du ikke kan gjøre noe med. Negative autopiloter gjør at du tenker, sier og gjør ting som kan begrense det du oppnår. Vil du prestere bedre, må du bli klar over hvilke autopiloter som står i veien for utviklingen din. Deretter må du ha et bevisst ønske om å endre dem samt en tydelig plan for hvordan du skal gjøre det. 

			Dette har vi erfart og lært i møte med mennesker og i arbeid med prestasjonsmiljøer innen idrett, offentlige virksomheter og næringsliv. Samarbeidet med Anders Meland har betydd spesielt mye for Bjørn. Han er praktikeren, Anders er forskeren, og sammen utfyller de hverandre i utvikling og læring. Bjørn har lært og latt seg inspirere gjennom introduksjon til mindfulness, workshops, faglige bidrag og ikke minst av Anders’ suksess med Human Performance Program. 

			

			Å prestere på høyt nivå er ikke avhengig av en definert organisasjon eller miljø. Alle kan prestere godt innenfor sine rammer og i sin kontekst. Vi har erfart at mennesker vi møter, har forbedret sine prestasjoner gjennom å bli mer bevisst hvordan de sikrer og styrker sitt eget fundament. De har innsett hva som holder dem tilbake fra å prestere på sitt beste, og ikke minst fra å utvikle seg optimalt. Og stort sett handler dette om hva som er typisk deg og dine mønstre – hvordan du tenker, hva du føler, og hvordan du handler. Dine mønstre er dine autopiloter. Du bør være bevisst de viktigste, endre de som står i veien, og utvikle de som fungerer.

			Det krever innsats og tar tid.

			Denne boken gir deg elleve prinsipper for hvordan du kan prestere bedre ut fra dine forutsetninger og ambisjoner. Boken er delt inn i tre nivåer: fundamentet ditt, evnen din til å prestere og utviklingen din. I praksis vil vi jobbe med flere av nivåene samtidig. Uansett bør du begynne med å se deg selv i speilet, vurdere hvordan det står til med dine forutsetninger, før du går videre til å forbedre prestasjonene og trene på ferdigheter.

			Prinsippene vi deler her, springer ikke ut fra ren teori, men fra opplevelser som har satt spor, samtaler som har åpnet øynene våre, litteratur, foredrag og mennesker som har fått oss til å se verden litt annerledes. Vi har latt oss inspirere av uttrykk og formuleringer som vi liker, og vi har satt dette sammen med erfaringene våre for å skape prinsipper vi vet virker i praksis. 

			Det er lett å undervurdere hvor vanskelig endring faktisk er. Én ting er å forstå et prinsipp – noe helt annet er det å leve etter det, særlig når gamle mønstre stritter imot. Selv med årevis av erfaring kan man falle tilbake i vaner man trodde man hadde lagt bak seg. Denne boken hjelper deg på vei, men du må selv gjøre jobben med å optimalisere autopilotene dine.

			

			Derfor håper vi at du som leser møter denne teksten med et åpent, men kritisk blikk. At du ikke ser innholdet som en samling sannheter, men som innspill til din egen utforskning. For sann ydmykhet handler ikke om å tvile på alt, men å erkjenne at læring aldri tar slutt – og at de mest verdifulle innsiktene ofte vokser frem i rommet mellom det vi vet og det vi ennå ikke forstår.

			Kjeller, 10. mars 2025

			Bjørn Mannsverk og Gunn Elisabeth Håbjørg

		

	
		
			

			Intro: 
Ut og jage autopiloter

			av Per Asbjørn Risnes

			– Har du følt deg fri?

			– …?

			– Har du vært fri i arbeidet her med oss?

			Bjørn var så direkte. Han avslører ikke så mye med ansiktet og kroppsspråket. Og da er det lett å tenke at noe er strengere enn det er ment. Det hørtes ikke helt ut som om han var bekymret for hjelpeforfatterens frihetsfølelse. Det hørtes mer ut som et retorisk spørsmål. At han var skeptisk til innsatsen. Det var usikkert om friheten egentlig var ønsket.

			Han og Gunn hadde fått de aller første tekstprøvene. En slags skisse til hvordan vi kunne samarbeide om å skrive denne boken om grepene deres for å oppnå bedre prestasjoner.

			Jeg hadde allerede prestasjonsangst. 

			De hadde sendt en e-­post, tidlig en søndags morgen. «Vi må snakkes. I dag.»

			Og nå dette spørsmålet om jeg var fri.

			Var det et startskudd eller et nakkeskudd? Skulle de sette i gang kreativiteten – eller skulle de sette meg på plass? Det var lett å havne på defensiven.

			

			– Jo. Ja. Det vil jeg si, sa jeg famlende. Og så fortsatte jeg å snakke om hvordan jeg hadde følt en viss frihet til å ta utgangspunkt i det han og Gunn hadde skrevet, det de fortalte. At jeg følte jeg kunne ta det videre og behandle det sånn jeg ville. Hadde jeg tenkt. 

			Det var vanskelig å si noe sikkert. Det var i det hele tatt vanskelig å si hva det ville si å være fri. Hvor fri er man som hjelpeforfatter? Jeg hadde jo forventninger fra redaktøren. Fra denne selvhjelpslitteratur-­sjangeren, fra meg selv. Fra en tenkt leser. Fra de to som satt foran meg.

			Men hadde jeg vært fri? Hadde jeg behov for det? Hvorfor spurte de egentlig om det?

			Jagerflygeren satt der og så helt rolig ut.

			Var samarbeidet allerede i ferd med å strande?

			Gunn tok over og satte øynene i meg.

			– Jeg så at du nølte. Kan det stemme at du ikke har følt deg så fri som du sier? Jeg så at Bjørn ikke trodde på deg. Såpass godt kjenner jeg ham. Og jeg så at du så at han ikke trodde på deg. Det var interessant. Det var noe motstand der. Jeg tror det ligger noe der som kan si mye om metoden Bjørn bruker, sa hun.

			– Kanskje du må gå enda dypere inn i dette. Da kan du bli kjent med oss, og vi blir sikre på at du forplikter deg til dette.

			Et par uker etter satt vi på en tribune i Bodø og skulle få se metoden i praksis ute på kunstgressbanen. Vi hadde begynt denne første søndag i advent med prestasjonsprogrammet «Utøveren» på Aspmyra stadion. Serieavslutningen var del av programmet.

			Jeg var den eneste i Bodø med rødt og hvitt skjerf. Det var tross alt en teoretisk sjanse for at Brann kunne ødelegge den imponerende seiersrekken til Bodø-­laget. Det var den suksessen som har gjort Bjørns metode kjent utenfor Aspmyra.

			

			I 2016, samme år som Bodø/Glimt feiret 100-­årsjubileum, rykket de også ned i 1. divisjon. Det var dårlig stemning på Aspmyra. De hadde interne konflikter som slukte tid og krefter. Sterke personligheter dro i ulike retninger, og som lag var de handlingslammet.

			Men sportssjefen i Bodø/Glimt, Håvard Sakariassen, hadde hørt i et middagsselskap at jagerflygere hadde begynt med mental trening. Han tenkte at hvis det virker på en jagerflyger, så virker det vel også på en fotballspiller! 

			Han plukket opp telefonen og ringte Anders Meland, som hadde ledet programmet med mentaltrening i jagerfly-­skvadronen.

			Anders var opptatt med sitt. Han var bosatt på Østlandet og involvert i mange prosjekter. Men ring Bjørn, sa han. Han bor jo i Bodø og er godt trent i mental trening. Og slik endte Bjørn opp på Aspmyra en maidag i 2017. Med Anders som mentor, jagerflykulturen i ryggraden og erfaringer fra skvadronens prosjekt med mental trening i ryggsekken. 

			I Bodø/Glimt var det mental kollaps og splid i spillergruppen. Det var enkeltspillere som hadde plager både mentalt og fysisk, de var lei og ville slutte. Bjørn kunne ikke love at treningen ville virke. Men for å gjøre en lang fotballfaglig historie kort: Et halvt år senere rykket Bodø/Glimt opp i Eliteserien igjen. Og tre år senere vant de gull. Bjørn og prinsippene hans fikk sin del av æren for suksessen. Men hva hadde de egentlig gjort? 

			Den enkle forklaringen i media var at han kom, snakket med spillerne, og så vant de. Sannheten er at Bjørn kom inn med en plan han hadde utarbeidet sammen med mentor Anders. Det var utgangspunktet. Siden var det mange som bidro til utviklingen videre: trenere, spillere og klubbens ledelse. Odelsjenta og offisers­stjerna Gunn Elisabeth Håbjørg fra Byneset i Trondheim kom inn i Bodø/Glimt i 2022. Mens Bjørn har jobbet med A-­laget, har Gunn jobbet med «laget-­rundt-­laget», som hun liker å kalle det. Hun har støttet klubben og daglig leder med vekst, lederutvikling og organisasjonsutvikling. Den tidligere yrkesoffiseren ble oberst allerede som 42-­åring og fikk ansvar for Forsvarets budsjetter. Hun har jobbet i Forsvarsdepartementet og i NATO, og ble i 2019 den andre kvinnelige brigaderen i Luftforsvarets historie. Nå er hun Bjørns partner både privat og profesjonelt, og jobber med utvikling av ledere, medarbeidere og team i private og offentlige virksomheter. Sammen med Bodø/Glimt, mentaltrener Barbro Sætha og mindfulness-instruktør Tore J. Bjøkli driver de også utviklingsprogrammet Utøveren.

			Bjørn, som knapt visste hvilken divisjon laget spilte i før han kom dit, har hjulpet fotballspillerne med å få hodet på rett plass. Opplegget var enkelt. Først en individuell samtale med hver enkelt spiller som deltok i treningen. Så møttes de alle i et møterom for å dele sine erfaringer. I starten kom den største effekten av individuelle samtaler. Men med litt trening ble gruppemøtene bedre og bedre, og har utviklet seg til å bli den viktigste arenaen i treningen. Kjernen i samtalene med spillerne var å finne ut hva som sto i veien for prestasjonene deres. Det handlet i stor grad om å styrke selvfølelsen og fokusere på de viktige tingene som de kunne gjøre noe med.

			De skulle ikke bry seg så mye om å vinne gull. De vant gull likevel, gang på gang.

			De skulle ikke være redde for å spille mot berømte europeiske lag. De vant likevel 6–1 over Roma på hjemmebane.

			De skulle være seg selv og konsentrere seg om det de selv kunne kontrollere.

			Det var ikke bare snøfokk som var i lufta da vi satt på tribunen for å se siste kamp i 2024-­sesongen. En viss spenning var det også. Vi som var her for å delta på Utøveren-­kurset, hadde fått høre historien om Bodø/Glimts vei opp av hengemyra. Og vi hadde måttet dele våre egne mulige sårbarheter. Hva vi trodde kunne stå i veien for prestasjonene våre. Hvilke ladestasjoner som kunne fungere for oss. Deretter hadde vi gjort mindfulness-­øvelser i det samme rommet som spillerne brukte. På vei ut hadde vi møtt trener Knutsen da han ankom stadion etter sitt rituelle isbad.

			Nå hadde vi spist røkt svinekam og satt og ventet på at Bodø/Glimt skulle møte bunnlaget Lillestrøm.

			Skulle de klare å ta sitt fjerde seriegull på fem år? Spillerne så ut til å ha lave skuldre. Nesten litt for lave skuldre. Lillestrøm, som ikke hadde noe annet enn talentspeidere å spille for, gikk opp i ledelsen allerede etter et kvarter.

			Men to timer senere kunne hele teamet ta på seg de gullfargede flosshattene og motta pyroshow, medaljer og den nordnorske nasjonalsangen. De hadde holdt hodet like kaldt som sørvestavinden. Og hadde slått søringene 5–2. 

			Med suksessen fra Norges beste fotballklubb Bodø/Glimt i beltet har Bjørn fått testet de samme prinsippene i topplaget i herrehåndball, Kolstad i Trondheim. Siden 2022 har Bjørn jobbet sammen med Anders i Oljefondet. Sammen gjennomfører de ulike prestasjonsprogrammer med fondsforvaltere og ledelse i New York, Singapore, London og Oslo. På et vis får de ansatte jobbe med den samme prestasjonsfilosofien som fotballspillerne i Bodø. Det var vel derfor Nicolai Tangen uttalte: «Vi skal være landslaget i å tjene penger.»

			Bjørn og Gunn er ikke terapeuter. Det har de ikke bakgrunnen til. Men de bruker terapeutens virkemidler. De vil bli kjent med deg. De hører på deg, ber deg om å dele ufiltrerte rådata, som de kaller det. Og så forsøker de å finne ut hva som kan ligge i veien for dine beste prestasjoner.

			Jeg fortalte dem om noe en kollega hadde gitt meg tilbake­melding om. Hun hadde sagt: «Du liker ikke å bli avbrutt. Derfor venter jeg alltid til du er ferdig. Jeg merker at det er en trigger hos deg, at du blir irritert. Og det blir du jo ikke så ofte.»

			Jeg kjente det igjen fra meg selv, men trodde ikke at andre kunne merke det. Ikke de utenfor den nærmeste familien. Gunn tok umiddelbart tak i det:

			– Hvorfor tror du at du reagerer på å bli avbrutt?

			– …

			– Har du spurt folk hvorfor de avbryter deg, når de gjør det? sa Bjørn.

			– Eh, nei.

			– Vil du vite hva jeg tror er grunnen? sa Gunn.

			– Eh, ja?

			– Jeg må innrømme at jeg blir utålmodig når du bruker så mange ord uten å komme til poenget. Kanskje du forsøker å være en som snakker uten å få jernteppe? En som tenker raskere enn du gjør. Men det har motsatt effekt, folk blir utålmodige, sa hun.

			Jeg måtte minne meg selv på at dette bare var Gunns egen mening, ikke en sannhet. Det prinsippet hadde de selv understreket. Andres tanker om deg er bare andres tanker. Men likevel traff de rett på et ømt punkt. Og det er jo jobben deres.

			Jeg fikk hjemmelekse. Nå skulle jeg forsøke å endre autopiloten som snakker mens jeg tenker. Jeg skulle øve på å bruke færre ord. Jeg skulle spørre folk hvorfor de avbrøt meg. 

			– På sikt kan du klare å endre den autopiloten, sa Bjørn.

			– Kanskje vi også skal sette opp en time for en én-­til-­én-­samtale? Kanskje du må føle prinsippene enda litt mer på kroppen, sa Gunn.

			I kroppen følte jeg det allerede. Den var varm og litt rystet.

			Hodet skulle jeg jobbe litt mer med, følte jeg.

			– Det er når folk havner i «sonen», at de presterer som best. Så poenget må være å få deg til å komme i sonen, sa Bjørn.

			– Du er best når du er deg selv. Og du må kunne være deg selv når du skriver sammen med oss, sa hun.

			Jeg ble sittende og tenke: Hvorfor skal de vite hvem jeg tror jeg er? Hvem tror de at de er? Psykologene mine? Hvordan kan det bedre meg og mine prestasjoner?

